### Resumé

Eurowind Energy A/S har anmodet om at etablere en energipark bestående af fem vindmøller på op til 150 meters højde og 36 ha solceller med batterier på en mark ved [adresse] ved [adresse].

Der udlægges afskærmende beplantningsbælter om solcelleanlægget og over 7 ha ny lysåben natur.

Der er udarbejdet en lokalplan, et tillæg til kommuneplan 2021-2033 samt en miljøvurdering af planerne og projektet.

Vejle Kommune har i høringsperiode fra 3. februar 2025 til 31. marts 2025 modtaget 74 indsigelser. Indsigelserne har givet anledning til at anbefale ændringer i kommuneplantillægget og § 25-tilladelsen.

### Sagsfremstilling

![Kort af plan-/projektområdet](data:image/jpeg;base64...)

*Figur 1: Kort over plan-/projektområdets afgrænsning.*

**Projektets/planens historik**

Byrådet besluttede på mødet 8. november 2023, pkt. nr. 183, at udtrykke principiel opbakning til tre VE-projekter, bl.a. vindmølleprojektet ved [adresse], således at Teknik & Miljø prioriterer at arbejde med projektet i dette område.

Økonomiudvalget besluttede på mødet 26. februar 2024, pkt. nr. 52, at der sker en indledende dialog om indholdet af lokalplanen, og at der afholdes borgermøde i forbindelse med den offentlige høring af planerne og miljøvurderingen.

Teknisk Udvalg besluttede på mødet 3. marts 2024, pkt. nr. 48, at igangsætte udarbejdelse af lokalplan nr. 1415 og tillæg nr. 47 med miljøvurdering.

Afgrænsningen af miljørapporten og indledende dialog om indholdet af planerne har været i offentlig høring, samt sendt ud til ejendomme i en radius på 1,8 km fra projektet, fra 2. maj 2024 til 17. maj 2024. Der indkom 14 bemærkninger.

Byrådet besluttede på mødet 29. januar 2025, pkt. nr. 7, at sende lokalplanen, tillægget, miljørapporten og § 25-tilladelsen i offentlig høring.

Lokalplanen, tillægget, miljørapporten og § 25-tilladelsen har været i offentlig høring fra 3. februar 2025 til 31. marts 2025.

Der har været afholdt borgermøde 25. februar 2025.

**Indsigelser/bemærkninger og ændringer af lokalplanen, tillægget og § 25-tilladelsen**

Der er modtaget 74 indsigelser/bemærkninger til planerne og miljørapporten. Der er bemærkninger fra 68 borgere fra lokalområdet, Danmarks Naturfredningsforening, Naturgruppen Ø. Starup, Trafikstyrelsen, Forsvarskommandoen, Haderslev Stift og Styrelsen fra Grøn Arealomlægning og Vandmiljø.

De emner, der er flest bemærkninger til, er beskrevet herunder med forvaltningens bemærkninger:

*Placering og alternativ placering*

Bemærkning: Placeringen ved [adresse] og forslag til alternative placeringer (48 bemærkninger).

Forvaltningens svar: Byrådet har i efteråret 2023 taget en principbeslutning om udvælgelse af områder til behandling af vindmølleforslag. Tre områder blev udvalgt, herunder [adresse].

*Veteraner*

Bemærkning: Påvirkning af veteranerne der har en shelterplads i Ammitsbøl Skov (35 bemærkninger).

Forvaltningens svar: Eurowind har indgået aftale med en skovejer i Vejle Kommune om en shelterplads, såfremt veteranerne ikke ønsker at blive i Ammitsbøl Skov. Der har været dialog mellem Veteranhjem Trekantsområdetog Eurowind. Det offentliggøres ikke hvor den nye shelterplads er for at beskytte veteranerne.

*Natur*

Bemærkning: Påvirkning på natur og dyreliv (33 bemærkninger).

Forvaltningens svar: Projektområdet er i dag konventionelt dyrkede marker. Der vil ikke ske påvirkning af § 3-natur og Natura 2000-områder, og dyrelivet påvirkes generelt ikke. Der etableres over 7 ha ny natur.

*Værdiforringelse*

Bemærkning: Værdiforringelse af borgernes ejendom (33 bemærkninger).

Forvaltningens svar: For VE-anlæg er der fire ordninger for økonomisk kompensation. Ordningerne er fastsat i VE-loven, og der er dermed taget stilling til, at VE-anlæg kan give forskellige typer af værdiforringelser, der skal kompenseres. Derover har Eurowind frivilligt tilbudt endnu en ordning.

*Flagermus*

Bemærkning: Påvirkning af flagermus og at den nyeste viden fra Håndbogen om bl.a. flagermus ikke er anvendt (27 bemærkninger).

Forvaltningens svar: Der stilles krav om afværgeforanstaltninger i form af flagermusstop på vindmøllerne og bevarelse af et levende hegn. Den nye Håndbog er ikke en juridisk vejledning eller en ministeriel vejledning. Der skal altid foretages en konkret vurdering. Flagermusundersøgelsen i [adresse] tager udgangspunkt i 2 års undersøgelser som anbefalet i Håndbogen, og den nyeste viden fra håndbogen er inddraget.

*Kommuneplanen (natur)*

Bemærkning: At kommuneplanens retningslinjer om natur ikke respekteres (24 bemærkninger).

Forvaltningens svar: I den nye Kommuneplan 2025 udtages støjfølsomt friluftsområde, da planlægning for et energianlæg er prioriteret. Særligt værdifuldt naturområde og naturområde og potentiel økologisk forbindelse påvirkes ikke, og den potentielle økologisk forbindelse understøttes med ny natur.

*Lokalområdet*

Bemærkning: Påvirkning af lokalområdet, da udviklingen stopper og da der sker fraflytning (24 bemærkninger).

Forvaltningens svar: Vejle Kommune vil fortsat understøtte udvikling af ”Øssbyland”. Der er ingen undersøgelser/dokumentation for, at opstilling af vindmøller har signifikant negativ indflydelse på bosætningen i lokalområdet. Grøn pulje kan gøre medvirke til at området bliver mere attraktivt.

Derudover er der kommet bemærkning til, at placeringen af vindmøller ikke følger Kommuneplanens retningslinjerne for afstand mellem vindmølleparker og at der ikke er udlagt støjkonsekvenszoner om vindmøllerne, samt én bemærkning vedrørende, om der er taget højde for at området ligger indenfor område med særlige drikkevandsinteresser (OSD).

På baggrund af disse bemærkningerne indstiller Teknik & Miljø, at:

* Der tilføjes et afsnit i kommuneplantillægget, der redegør for, hvorfor landskabet ikke påvirkes af, at afstanden mellem vindmølleparken i [adresse] og de tre vindmøller ved [adresse] er mindre end retningslinjens 28 gange totalhøjden på møllerne.
* Der udlægges støjkonsekvenszoner om vindmøllerne i kommuneplantillægget.
* Der i § 25 tilladelsen tilføjes, at der stilles vilkår om opsamling af olie og væsker, så der ikke kan ske nedsivning fra vindmøller, solcelleanlæg, batterianlæg og transformere.

Resumé af indsigelser/bemærkninger og Teknik & Miljøs bemærkninger hertil kan ses i det vedlagte bilag.

**Overtagelsespligt/Frafaldserklæring**

Lokalplanområdet forbliver i landzone, og en frafaldserklæring er derfor ikke nødvendig.

### Klima og resiliensvurdering

Der er ikke foretaget en bæredygtighedsvurdering af lokalplanen i forhold til planens bæredygtige potentiale. Der er udarbejdet en miljørapport for planen og projektet, der behandler mange af de samme emner som bæredygtighedsvurderingen.

Vejle Kommune har vedtaget en klimaplan, der skal reducere udledningen af CO2 med 70% inden 2030. For at nå dertil, er der opstillet et mål om, at 65% af elforbruget skal være dækket af lokalt produceret vedvarende energi fra vindmøller og solceller.

Vindmøllerne vil have en samlet effekt på minimum 22,5 MW og solcellerne 21,5 MW.

Vindmølle- og solcelleanlægget forventes at levere en årlig strømproduktion på henholdsvis ca.61.700 MWh og ca. 29.300 MWh, i alt ca. 91.000 MWh/år, svarende til strømforbruget for ca.22.750 husstande, eller 12,4% af [adresse] el-forbrug i år 2022-tal.

### Sagens videre forløb

Sagen skal behandles af Økonomiudvalget og Byrådet.

### Historik

**Teknik- og Miljødirektøren indstiller, den 2. juni 2025, punkt 114:**

**at** udvalget tager orienteringen til efterretning.

**Beslutning fra Klima-, Natur- og Miljøudvalget den 2. juni 2025, punkt 114:**

Taget til efterretning, men med forslag om at der afholdes et fællesmøde mellem [adresse], TU og ULN for supplerende drøftelse af høringssvar samt med evaluering af processen.

Bobby Jensen var fraværende.

#### Teknik- og Miljødirektøren indstiller, den 3. juni 2025, punkt 93:

**at** udvalget anbefaler over for byrådet, at lokalplan nr. 1415 og tillæg nr. 47 til [adresse] 2021-2033 vedtages endeligt med de af forvaltningen indstillede ændringer,

**at** indsigelserne ikke har givet anledning til at anbefale tilføjelser i miljørapporten, men en tilføjelse til § 25-tilladelsen,

**at** den sammenfattende redegørelse af miljøvurderingen godkendes endeligt,

**at** der gives § 25-tilladelse efter miljøvurderingsloven til projektet, og

**at** indsigerne orienteres om Byrådets behandling af indsigelserne og om Teknik & Miljøs bemærkninger til indsigelserne.

#### Beslutning fra Teknisk Udvalg, den 3. juni 2025, punkt 93:

Anbefalet med forslag om, at der afholdes et fællesmøde inden næste økonomiudvalgsmøde mellem [adresse], TU og ULN for supplerende drøftelse af høringssvar samt med evaluering af processen, som anbefalet af [adresse].

Nicolaj Danielsen stemte imod med bemærkning om, at projektet ikke gavner lokalområdet.

Erik Toft var fraværende.

**Administrativ tilføjelse 11.06.25**

Den 11. juni  2025 blev der afholdt fællesmøde mellem Udvalget for lokalsamfund og nærdemokrati , Teknisk Udvalg og Klima-, Natur- og Miljøudvalget om evaluering af processen for VE anlægget i [adresse].

På mødet var der enighed om at anbefale, at man fremover etablerer en politisk følgegruppe bestående af formandskaberne for Udvalget for lokalsamfund og nærdemokrati , Teknisk Udvalg og Klima-, Natur- og Miljøudvalget til at følge processen.

Desuden bemærkes, at Grøn puljemidler skal bruges lokalt, som vedtaget af byrådet.

#### Beslutning fra Økonomiudvalget, den 16. juni 2025, punkt 162:

Anbefales.

Nicolaj Danielsen stemte imod med følgende mindretalsudtalelse: ”DF kan ikke støtte et projekt hvor flere indsigelser er blevet overhørt, og hvor projektet vejer de tekniske klimamål højre end hensynet til borgerne og nærdemokratiet.”

Fraværende: Catrine Olesen og Kåre Ravn.

### Beslutning

For forslaget stemte et flertal på 27 medlemmer: Gorm Christensen, Jannie Ravn, Ulrike Andresen, Peter Rasmussen, Tom Simonsen, Lene Holm, Mathias Laursen, Sebastian Schou, Julius Kjeldsen, Paul Nørgaard, Leif Nissen, Aksel Eriksen, Jean Jessen, Solvej Jeppesen, Morten Jakobsen, Nicklas Østergaard, Steve Sørensen, Nadia Rasmussen, Bo Bruun, Bobby Jensen, Erik Toft, Bo Olesen, Britta Jessen, Søs Mogensen, Catrine Olesen, Dagmar Holst og Flemming Carlsen.

Imod stemte 3 medlemmer: Nicolaj Danielsen, Helen Henriksen og Christopher Ravn

Nicoline Danielsen undlod at stemme.

Godkendt

Fraværende: Rasmus Sørensen, i stedet mødte Flemming Carlsen.

Fraværende: Kåre Ravn, i stedet mødte Sebastian Schou.

Fraværende: Karina Bruun, i stedet mødte Nicoline Danielsen.